Table of Contents

Title Page

© Digi-Book Magyarország Kiadó, 2023

I. Az alapvető ötlet

II. Közeledés a sajtóhoz

III. A szivar és annak lopása

IV. Az alkalmi színmű

V. Kit kell meghívni?

VI. Maga a disznó

VII. A nagy est históriája

VIII. A sértődések

ÁLLATKERTI CSENDÉLET A RÉGI JÓ IDŐKBEN

A BORÍTÓT A DIGI-BOOK KIADÓ TERVEZTE

Molnár Ferenc

DISZNÓTOR A LIPÓTVÁROSBAN

BUDAÖRS, 2023

DIGI-BOOK MAGYARORSZÁG KIADÓ

www.digi-book.hu

ISBN 978-963-559-896-0 EPUB
ISBN 978-963-559-897-7 MOBI

© Digi-Book Magyarország Kiadó, 2023

első kiadás: 1908
az elektronikus változat az 1908. évi
magyar nyelvű kiadás alapján készült

a borító 1920 körüli karikatúra
részletének felhasználásával készült

Az e-kiadás szerzői jogi megjegyzései

Ennek az e-könyvnek a felhasználási joga kizárólag az Ön személyes használatára terjed ki. Ezt az e-könyvet nem lehet ismételt értékesítésre továbbadni, sem továbbértékesíteni; nem lehet többszörözni és tilos más személynek továbbadni! Ha szeretné ezt az e-könyvet más személyekkel is megosztani, kérjük, hogy minden további személy számára vásároljon újabb példányokat. Ha Ön úgy olvassa ezt az e-könyvet, hogy azt nem vásárolta meg, vagy nem az Ön személyes használatára lett megvásárolva, úgy kérjük, hogy küldje azt vissza a http://www.digi-book.hu címre és vásárolja meg ott saját példányát. Köszönjük, hogy tiszteletben tartja ennek a szerzőnek és kiadónak a fáradságos munkáját.

I.
Az alapvető ötlet

A méltóságos:
Gondolod?

Az asszony:
Hát nem gondolom?

(Nagy szünet.)

A méltóságos:
Te tehát gondolod, hogy mindenesetre meg kell rendezni azt a nagy estélyt, amit már évek óta akarunk rendezni.

Az asszony:
Gondolom.

A méltóságos:
Tudod, hogy én nagyon irtózom a sablontól. Hogy én rendezzek egy estélyt és másnap azt mondják: a méltóságos egy állat, nála lehet unatkozni, ó egy épp oly estélyt rendez, mint akármelyik más Lipót, szóval egy Lipót-estélyt, ahol ifjú Lipótok mondanak két- és félértelműségeket ifjú Lipótkáknak és Lipótnéknak, ahol van egy Deli-vacsora vagy egy Gerbaud-vacsora és Pommery, vagy Henry Clay, vagy Alvarez, de minden olyan, mint máshol.

Az asszony:
Amit mondtál, abban többször egymásután igazad volt.

A méltóságos:
Hiába hozom az estélyre énekelni Anthest vagy Szoyert, hozhatom a csillagot az égről, hiába. Már minden volt. Annak az öreg plébánosnak, Akibának igaza volt. Nincs új a nap alatt.

Az asszony:
Ezt az Akibát is mindig citáljátok. Mikor azonban a telefont föltalálták, akkor hallgatott az az Akiba. És a drótnélküli távirónál is befogta a száját.

A méltóságos:
Mit akarsz ezzel mondani, angyal, te százkilós?

Az asszony:
Hogy törd a fejedet. Valamit mindig ki lehet találni. Valami szép, gentrys dolgot. Valami tulipánosat...

A méltóságos:
Magyar parasztbál?

Az asszony:
Ez a leglipótvárosibb dolog a világon. Mást. mást.

A méltóságos:
Egy antiszemita-bált?

Az asszony:
Ez most már teljesen rituális ízű dolog. Mást.

(Szünet.)

A méltóságos:
Megvan!

Az asszony:
Nos?

A méltóságos:
Disznótort fogunk rendezni! Disznótort, igazi magyar disznótort, itt, a Nádor-utcában, az első emeleten!

Az asszony:
Óriási! Látod, ez már beszéd!

A méltóságos:
Disznótort! De nagyon elegánsan! Hozatok egy ezerkoronás mintadisznót Yorkshire-ből, egy eredeti termelőtől.

Az asszony:
Nagyszerű!

A méltóságos:
Meg fogjuk mosatni illatos szappanokkal és itt, az előszobában építünk egy drága, empire-stílű mahagóni ólat. És mikor mind a vendégek együtt lesznek, meg fogjuk kezdeni a disznótort. Egy adott jelre le fogom lőni a disznót.

Az asszony:
Le fogod lőni?

A méltóságos:
Ez meglep téged?

Az asszony:
Meg. A disznót nem szokták lőni. Megnézhetjük a lexikonban, ha akarod, de én azt hiszem, késsel ölik.

A méltóságos:
Az meglehet. Mert azt tudom, hogy a malacölés úgy megy, hogy a malacot megmérgezik citromsavval. Még a tálon is a szájában van a citrom.

Az asszony:
Egy malac az más. De képzeld, hány citromot kellene egy ilyen öreg disznóba dugni, hogy kisavanyodjon az életből. Késsel kell.

A méltóságos:
Hát jó, késsel. De akkor... az én házamba nem teszi be a lábát egy rongyos hentes... az én disznómat a modern sebészeti tudomány legújabb vívmányainak felhasználásával fogja megölni egy sebész.